ועדת הכספים, כנסת 17, פרוטוקול מספר 916, 2008-11-19 12:30

אבישי ברוורמן: שלום לכולם, אני פותח את ישיבת ועדת הכספים בהצעה לסדר שלי.

אבישי ברוורמן: חוק סיוע לשדרות וליישובי הנגב המערבי הוראת שעה, התשס"ז-2007.

אבישי ברוורמן: תוקף חוק הסיוע נגמר ב-31 בדצמבר 2008.

אבישי ברוורמן: אני לא צריך לשים לפני חברי הכנסת את המצב שנמצא כרגע באזור עוטף עזה ולכן הבקשה שלי היא שהאוצר יעביר לי מייד לאישור, אני בטוח שכל חברי הבית שיושבים כאן, חבר הכנסת רותם, חבר הכנסת מילר, חבר הכנסת ריבלין וחבר הכנסת שרוני, וגם כל מי שעדיין לא נמצא, אני מניח שיתמכו בהארכת התקנה, החוק הזה לסיוע לשדרות וליישובי הנגב המערבי מה-1 בינואר 2009 ועד ה-31 בדצמבר 2009.

אבישי ברוורמן: לכן אני מבקש מאנשי האוצר להעביר לי את זה לישיבה הבאה כדי שאוכל לאשר זאת.

אבישי ברוורמן: אני מודה לכם.

אבישי ברוורמן: אני מבין שכולכם תומכים כמובן.

ראובן ריבלין: כדי שיהיה ברור.

ראובן ריבלין: אתה מבקש מהאוצר להגיש.

ראובן ריבלין: אם לא יגישו אנחנו לא יכולים לעשות דבר.

אבישי ברוורמן: נכון.

אבישי ברוורמן: אני שמח על הבהרתו של חבר הכנסת ראובן ריבלין.

אבישי ברוורמן: אני דורש מהאוצר בישיבה הבאה, אני מניח שהיא תהיה ביום שני, להביא בפנינו את הארכת התקנה הזאת מכיוון שאינני צריך להוסיף מילה על המצב במקום.

אבישי ברוורמן: פנו אלי כמובן תושבים, המסר ברור, לישיבה הבאה אני מבקש מאנשי האוצר להביא לנו את זה לאישור, תודה.

אבישי ברוורמן: אני פותח את הישיבה בנושא תקציב ועדת הבחירות המרכזית לכנסת ה-18 2009.

אבישי ברוורמן: לפני שבוע חילקנו לכל חברי הכנסת, אני מבקש התייחסות לנושא, תמי בבקשה.

תמי אדרי: ראשית אני רוצה להגיד שבהתאם לחוק ועדת הבחירות הכינה את התקציב, יש לנו ועדת כספים של ועדת הבחירות שדנה בכל סעיפי התקציב.

יעקב ליצמן: למי התקציב כפוף?

תמי אדרי: החוק אומר: ועדת הכספים של הכנסת תקבע את תקציב ועדת הבחירות על פי הצעת הוועדה המרכזית.

תמי אדרי: אוצר המדינה יעמיד כספי תקציב זה לרשות - - -.

תמי אדרי: כל השלבים בוועדה היו, הייתה ועדת כספים של הוועדה, נשיאות הוועדה והמליאה ואז מוגש התקציב הזה בפניכם לאישור על פי המלצתה כמו שכתב השופט ריבלין אליך.

תמי אדרי: התקציב נבנה על פי נתוני אמת.

תמי אדרי: אנחנו מכינים את התקציב שכל חברי ועדות הקלפי יהיו, כל המזכירים, ולא על ממוצעים שכך עושים בדרך כלל.

תמי אדרי: אם לא יבואו כולם כמובן לא נשלם.

אבישי ברוורמן: לגבי 2006 יש הרחבה מאוד גדולה של הקלפיות.

תמי אדרי: בדיוק.

תמי אדרי: אני רוצה לומר לכם את הנתונים.

יעקב ליצמן: יש גידול בעובדים?

תמי אדרי: יש גם קצת גידול בעובדים אבל הכל נובע מהדברים האלה.

תמי אדרי: מספר הקלפיות היה בפעם הקודמת 8500 ולפי הנתונים של עכשיו זה 9547.

תמי אדרי: כמו כן יש קלפיות נכים שזה גם משמעותי מבחינת כוח אדם כי בכל קלפי כזה יש עובד נוסף.

תמי אדרי: היו 1000 בפעם הקודמת, עכשיו יש 1372.

תמי אדרי: התקציב בסך הכל בהשוואה הוא 194 מיליון שהיה בבחירות הקודמות מול 207 מיליון הפעם.

תמי אדרי: בדברי ההסבר יש פירוט מפורט כיצד הגענו ומספר האנשים, אני לא חושבת שבדרך כלל נותנים כזה פירוט מפורט.

אבישי ברוורמן: מהו הגידול הריאלי?

תמי אדרי: יש גידול בתקן של הוועדה.

תמי אדרי: הוספנו 4 עובדים בוועדה המרכזית, בוועדות האזוריות גם הוספנו 4 עובדים ובכל הקלפיות כי החישוב הוא פר אדם.

תמי אדרי: אני רוצה להגיד לכם, וחבר הכנסת רותם גם היה בישיבת ועדת הבחירות, אפילו כעסו עלינו במליאה שלא העלינו את השכר של חברי ועדות הקלפי.

תמי אדרי: אמרנו שיישאר אותו דבר כי אם מעלים את זה צריך להעלות גם של אחרים.

דוד רותם: כעסנו גם שלא הוסיפו תקנים נוספים.

דוד רותם: אדוני, אני מוכרח לומר שהתקציב הוא מינימלי, ראוי ואני חושב שצריך להודות למנכ"ל ועדת הבחירות, למשנה ולכל העוזרים על עבודה נהדרת שהם עשו, הם גם ינהלו לנו את הבחירות כמו שצריך.

אבישי ברוורמן: אמן ואמן.

עמי צדיק: בתוספת לדברים החשובים שאמרה תמר, התוספת במספר העובדים לוועדת הבחירות המרכזית היא 4% בערך, אפילו פחות קצת, אבל תוספת תקציב כלל העובדים בוועדת הבחירות המרכזית גדל בערך ב-30%.

עמי צדיק: בוועדת הבחירות האזוריות גם תוספת של 4 עובדים שזה בערך 2% מכמות העובדים אבל סך התקציב של העובדים, שכר העובדים, עלה ב-23%.

עמי צדיק: כלומר יש פה גידול בשכר שחישבנו פחות או יותר מעל 20%.

אבישי ברוורמן: תמי, את רוצה להסביר את זה?

תמי אדרי: אני רוצה לבקש את טובי שהכינה את זה ונמצאת פה גם מנהלת מדור המשכורת שלנו, הן בכובע של ועדת בחירות כרגע.

דוד רותם: מגיע לטובי ברכות שהיא נבחרה לוועד העובדים.

אבישי ברוורמן: בהצלחה טובי, בבקשה.

טובי חכימאן: השכר של עובדי ועדת הבחירות לא השתנה.

טובי חכימאן: מה שלקחנו בחשבון בתקציב, עובדים יצטרכו לצאת לחל"ת, עובדים בכירים בוועדת הבחירות ממשרדי ממשלה אחרים שלא צברו מספיק ימי חופשה כי אין מספיק פרק זמן בין הבחירות הקודמות לבחירות הנוכחיות - --

תמי אדרי: חלק עבדו גם ברשויות המקומיות.

טובי חכימאן: נכון.

טובי חכימאן: הם יצטרכו לצאת לחל"ת – חופשה ללא תשלום שאנחנו צריכים לשלם את ההפרשות של המעסיק, את ה-18 ושליש ו-14 ושליש לשמירת זכויות.

עמי צדיק: אז זו הסיבה לגידול ב-20%.

טובי חכימאן: אנחנו צריכים לשלם את כל זה, לקחנו את זה בחשבון בתוך התקציב.

טובי חכימאן: השכר לא גדל.

טובי חכימאן: הפרמטר של השכר לא גדל, זה מה שלקחנו בחשבון ומקדמי השכר של האוצר.

אבישי ברוורמן: ברגע שטובי ותמי אומרות לי שהשכר לא גדל, והמילה שלהן בשבילי היא בסלע, מה שאני רק מבקש הוא שתעבירו את האינפורמציה הזאת שיהיה ברור.

עמי צדיק: אני רוצה רק להוסיף שהמסמך הועבר לידי אנשי ועדת הבחירות והם לא אמרו שיש פה משהו לא נכון.

אבישי ברוורמן: תודה, חבר הכנסת ליצמן.

יעקב ליצמן: כמובן שאתמוך אבל יש לי 2 שאלות.

יעקב ליצמן: האחת לא שייכת ישירות אליכם אבל מאוד אשמח אם סוף סוף הבחירות הבאות תהיינה כבר אלקטרוניות.

תמי אדרי: אני אומרת לא אבל אני יכולה לספר לכם כך.

תמי אדרי: שר הפנים שאני קוראת לו מחשב מהלך מאוד רצה בחירות ממוחשבות כבר בבחירות לרשויות המקומיות.

תמי אדרי: היה פיילוט, בבחירות למועצות האזוריות, רק ניסוי.

תמי אדרי: יש הרבה שאומרים שזה אולי קיצר משהו בזמן אבל אבטחת מידע לא הייתה שם.

תמי אדרי: בכל אופן, כשרצה לעשות ברשויות המקומיות, משרד הפנים הכין המון עבודה בהצעות לשינוי החקיקה, כעת זה נמצא בהצעת תסקיר שמסתובבת במשרדי הממשלה וזה צריך לעבור לחוק.

תמי אדרי: הכוונה שם הייתה לא לעשות את כל הבחירות לרשויות המקומיות אלא שתהיה אפשרות לעשות הכל ממוחשב, לא כמו שהיה במועצות האזוריות, אני מניחה שזה לא יהיה.

תמי אדרי: אנחנו בוועדת הבחירות בדקנו, זו הייתה יוזמה של מיקי איתן שהוא לא חבר בוועדה אבל נענינו ליוזמתו ודיברנו על פנקס וגם מזה לא יצא כלום.

יעקב ליצמן: אחת הסיבות היא שאמרו לי שאי אפשר לסמוך על טביעת אצבעות.

יעקב ליצמן: לדעתי לא יכול להיות חשש כזה כי ברגע שהמדינה סומכת ליציאה מנתב"ג על אותן טביעות אצבעות אז איך יכול להיות שעל זה היא לא תסמוך.

יעקב ליצמן: אני חושב שאין מספיק עובדים בקלפיות.

תמי אדרי: לפי החוק יש 3 חברי ועדת קלפי, יש מזכיר, יש סדרן - - -

יעקב ליצמן: זה בכל הארץ?

יעקב ליצמן: משלמים לכולם?

תמי אדרי: בכל קלפי בכל הארץ ומשלמים לחברי ועדת הקלפי, למזכירי ועדות הקלפי, לסדרן ולאב הבית שמסדר את הכיתה, זה בתקציב שלנו.

תמי אדרי: אנחנו לא משלמים למשקיפים שהמפלגות שולחות.

יעקב ליצמן: למה אתם לא משלמים להם?

תמי אדרי: זה לא בתקציב שלנו.

תמי אדרי: זה גם לא כתוב לא בחוק ולא בתקנות.

תמי אדרי: אנחנו בכלל לא ממנים אותם.

שמואל גולן: המפלגות מקבלות תקציב מיוחד למימון אנשים שיושבים בתוך הקלפיות.

שמואל גולן: אנחנו הערנו על כך שבחלק מהמקומות עדיין לא שילמו להם.

תמי אדרי: יש פה הערה נכונה אבל היא מופנית למפלגות ולא אלינו.

תמי אדרי: לפי התקנות ועדת הבחירות קובעת את השכר והיא גם קובעת את תנאי התשלום, איך משלמים.

תמי אדרי: תנאי התשלום הם כאלה: אחרי הבחירות אנחנו בודקים לפי הפרוטוקול את הנוכחות של חברי ועדות הקלפי לפי סיעות ואז משלמים למפלגה את הכסף שמגיע לאנשים שהיו בה.

תמי אדרי: הם העסיקו אותם לא אנחנו, הם מינו את האנשים.

תמי אדרי: אנחנו נותנים 90% מהסכום והם משלמים.

תמי אדרי: אחר כך הם צריכים לתת לנו רשימה, בפעם האחרונה זה כבר היה ממוחשב, של כל מי שקיבל את הכסף כי אנחנו משלמים פר מקום, פר חבר אבל המפלגות לפעמים נותנות שניים שלושה חברים באותו מקום.

תמי אדרי: כשאנחנו מקבלים את זה חזרה, במקרה טובי עושה את זה, היא בודקת שאכן באמת שילמו.

תמי אדרי: אם שילמו לכולם משלימים את ה-10%.

תמי אדרי: קורה שיש כאלה שלא נותנים לנו דיווח, אנחנו מבקשים ולא מקבלים, אז אם לא מקבלים את ההשלמה כאילו המדינה חסכה.

תמי אדרי: אני יודעת מה שאומר שמואל גולן שיש תלונות של אנשים שלא משלמים ובאים אלינו, אבל אנחנו העברנו את הכסף למפלגות.

שמואל גולן: עשו כל מיני מניפולציות כולל זה שהעבירו את זה כתרומה כביכול.

ראובן ריבלין: לפי דוח מבקר המדינה המדינות המפלגות מתחייבות והן מוציאות צ'קים על שם האנשים שישבו בקלפי ומעבירים למבקר המדינה.

ראובן ריבלין: אחרי שהאיש מקבל, אם הוא רוצה לתרום או לא רוצה לתרום - - -

שמואל גולן: בכל מקרה בדוח של הבחירות לכנסת ה-17 הערנו על זה.

אבישי ברוורמן: תפקח גם עכשיו?

ראובן ריבלין: כבר מפקחים.

יעקב ליצמן: האם זה שיש בחירות צמודות לא מפריע לביקורת המבקר?

תמי אדרי: 2 יחידות שונות בודקות את זה.

שמואל גולן: פה לא דנים בבעיות המבקר, יש לנו דיון, נבוא לוועדת הכספים עם הדרישות שלנו.

שמואל גולן: בכל מקרה למבקר המדינה היו בחירות לפני שבוע, בחודש הבא פריימריז, בינואר מועצות אזוריות ובפברואר כנסת, כך שלא משעמם.

אבישי ברוורמן: אני שמח על ההבהרות.

אבישי ברוורמן: אני חושב שמיצינו את הדיון.

אבישי ברוורמן: חבר הכנסת ליצמן, אתה מסופק?

יעקב ליצמן: בהחלט.

אבישי ברוורמן: מי בעד?

אבישי ברוורמן: מי נגד?

אבישי ברוורמן: מירב תורג'מן וגם בעד ההסמכה של יושב ראש ועדת הבחירות להעביר סכומים מפרט - - -

אבישי ברוורמן: בהחלט.

אבישי ברוורמן: מי בעד?

אבישי ברוורמן: מי נגד?

אבישי ברוורמן: מי נמנע?

אבישי ברוורמן: אין נגד, אין נמנעים, אושר פה אחד.

אבישי ברוורמן: אושר פה אחד תקציב ועדת הבחירות לכנסת ה-18, רבותי צאו לדרך, תודה רבה.